Woede ná stropers drie leeus wreed doodmaakVan der Merwe by Duke, een van die gestroopte leeus. “My belofte aan hulle was dat ek hulle sou beskerm. Ek het hulle in die steek gelaat.” Só het ŉ emosionele Marilee van der Merwe, ŉ leeuteler van Louis Trichardt in Limpopo gesê, nadat stropers die afgelope naweek drie van haar leeus wreed doodgemaak het. Van der Merwe het die leeuteelprogram ŉ paar jaar gelede met die hulp van haar man op die been gebring, onder meer om inteling onder leeus te probeer verhoed, asook om navorsing te doen. Die leeumannetjie, Duke, asook die wyfies, Nooi en Lea, is vergiftig. Duke en Lea se koppe en pote is afgekap en hulle tande en naels is uitgetrek. Nooi was dragtig. Die diere is Saterdagaand of Sondag in die vroeë oggendure vergiftig. Van der Merwe se man, Bennie, ŉ buffelteler, het Sondag op hulle oorskot afgekom toe hy die kampe gaan inspekteer het. “Dit was grusaam. Brutaal.” Van der Merwe het gesê geen van die SMS’e wat gewoonlik uitgestuur word wanneer die alarm op die grensdraad geaktiveer word, het hulle daardie aand bereik nie. Op die oog af was alles rustig, maar ŉ seinblokkeerder is moontlik gebruik om die stelsel te omseil. Sy het gesê hulle het geen koste ontsien om die leeus se veiligheid te probeer verseker nie. Daar is dubbele grensdrade – een daarvan 4 m hoog – en alles is aan ŉ alarmstelsel gekoppel. Die kampe is ook naby die N1-hoofweg. “Ons het gedink dis die veiligste plek waar ons die diere onder ŉ wakende oog kan hou. Die leeukampe is nie eens 50 m van waar ons woon nie.” Platgeslaan. Van der Merwe begrawe drie van haar geliefde leeus. Van der Merwe het gesê hulle later op die kamerastelsel, omstreeks 03:00 Sondagoggend, flitsligte by die kamp gesien. Sommige van die drade is op verskeie plekke geknip, maar die drade van die kamp waar een van die wyfies uitgesleep is, is nie eens versteur nie. “Dit moet ŉ kuns wees. Hoe doen hulle dit? Dis nie asof hulle inkom en ŉ groot gat sny nie.” Van der Merwe het gesê die stropers het die leeus se koppe en pote ŉ ent weg van die karkasse, naby ŉ gronddam, gegooi. Hiér het talle voëls en visse reeds van die gif gevrek. “Tot die vlieë op die karkasse het gevrek. “Hier is ŉ hele ekostelsel wat ons probeer red deur die gif te probeer neutraliseer. Ons het orals skoongemaak en die kampe gefynkam. Ons monitor die ander leeus 24 uur per dag.” Van der Merwe het gesê sy wil ander boere wat dink hulle het die beste voorsorg getref, waarsku om steeds eerder oorversigtig te wees. “Die mooiste skepping op aarde is ‘n leeu,” sê Van der Merwe. Hierdie is Duke, die leeumannetjie, voordat stropers hom vergiftig het. “Dit is skokkend om op so iets af te kom. Ek het nie gedink dit gaan met ons gebeur nie, want ons het alles moontlik gedoen om dit te voorkom,” het sy gesê. Sy vrees boonop dat die stropers wéér gaan toeslaan. “Ek het in ŉ stadium op leeuplase gewerk – tot my spyt – en my belofte daarna was om hulle nét te beskerm. ŉ Leeu is vir my ŉ sielsdier,” het Van der Merwe gesê. “Ek gaan nou selfs méér doen om hulle te beskerm.” Van der Merwe het gesê verskeie polisie-eenhede was op die toneel om bewysstukke te versamel. Kapt. Moatshe Ngoepe, polisiewoordvoerder in Limpopo, het Dinsdag gesê niemand is egter nog in verband met die voorval aangekeer nie. Zoutnet het in Julie vanjaar berig Popallin Ranch, ŉ bekende reservaat in die noorde van Limpopo, se laaste drie witleeus is vergiftig. Stropers het ook hulle koppe en pote afgesny.